S-66/2019

Mál þetta, sem dómtekið var 25. september 2019 er höfðað með ákæru lögreglustjórans á Austurlandi á hendur F-kvk-þgf A-kvk-þgf J-kvk-þgf, kennitala […], […], […];

,,fyrir umferðarlagabrot á Fljótsdalshéraði, með því að hafa seinnipart fimmtudagsins 2. maí 2019 ekið bifreiðinni […], svipt ökurétti og óhæf um að stjórna henni örugglega vegna áhrifa ávana og fíkniefna (í blóði ákærðu mældist amfetamín 275 ng/ml og tetrahýdrókannabínól 0,5 ng/ml), sunnan megin á bifreiðaplani við verslunina Bónus á Egilsstöðum, þar sem lögreglan stöðvaði aksturinn.

Telst þetta varða við 1. mgr., sbr. 2. mgr. 45. gr. a og 1. mgr., 48. gr., sbr. 1. mgr. 100. gr. umferðarlaga nr. 50/1987, sbr. breytingarlög.

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar skv. 101. gr. og 102. gr. umferðarlaga nr. 50/1987, sbr. breytingarlög.“

Skipaður verjandi ákærðu, S-kk-nf Þ-kk-nf E-kk-nf lögmaður, krefst fyrir hennar hönd vægustu refsingar sem lög leyfa.

I.

Fyrir dómi hefur ákærða skýlaust viðurkennt sakargiftir, líkt og þeim er lýst í ákæru. Með játningu ákærðu, sem ekki er ástæða til að efa að sé sannleikanum samkvæm, sem og rannsóknargögnum lögreglu, þ. m. t. matsgerð Rannsóknarstofu í lyfja og eiturefnafræði og hreyfimyndum, er nægjanlega sannað að hún hafi gerst sek um þá háttsemi sem lýst er í ákæru, en brot hennar eru þar og réttilega heimfærð til laga.

Að ofangreindu virtu verður ákærða sakfelld fyrir þá háttsemi sem henni er gefin að sök.

Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88/2008.

II.

Ákærða, sem er […] árs, á að baki nokkurn sakarferil sem áhrif hefur í máli þessu. Ákærða var með sektargerð lögreglustjóra, þann 2. febrúar 2015, gert að greiða sekt til ríkissjóðs vegna fíkniefnaksturs, en jafnframt var hún svipt ökurétti í 24 mánuði. Þá var ákærðu með viðurlagaákvörðun, þann 1. febrúar 2016, gert að greiða sekt til ríkissjóðs fyrir þjófnaðarbrot. Þann 23. mars 2017 var ákærða dæmd, fyrir þjófnaðarbrot, í 30 daga fangelsi, sem skilorðsbundið var til tveggja ára,. Þá var ákærða þann 11. september sama ár dæmd í 45 daga fangelsi fyrir brot gegn valdstjórninni, en refsingin var skilorðsbundin til tveggja ár. Þann 5. desember 2018 var ákærða dæmd í fjögurra mánaða fangelsi fyrir þjófnaðarbrot og umferðarlagabrota, þ. á m. fíkniefnaakstur, en að auki var hún þá svipt ökurétti í þrjú ár. Þá var ákærða þann 21. júní 2019 dæmd í 30 daga fangelsi fyrir fíkniefnaakstur, og var þá jafnframt svipt ökurétti ævilangt, en brotið framdi hún 3. janúar nefnt ár. Loks var ákærða með dómi Héraðsdóms Reykjavíkur þann 28. júní sl. dæmd fyrir hlutdeild í stórfelldu fíkniefnalagabroti, en einnig fyrir vörslur á smáræði af hassi og tóbaksblönduðu kannabisefni, en brot ákærðu var talið varða við 173. gr. a almennra hegningarlaga með síðari breytingu, sbr. 22. gr. sömu laga og m.a. 2. gr. sbr. 5. gr. og 6. gr. laga nr. 65/1974. Vegna þessa síðast nefnda brots var ákærða dæmd í fimm mánaða fangelsi, og þá með hliðsjón af 78. gr. hegningarlaganna, en í ljósi þess hversu hlutdeil hennar var lítil og skýlausrar játningar var fullnustu refsingarinnar frestað skilorðsbundið í tvö ár, sbr. ákvæði 57. gr. laga nr. 19/1940.

Í máli þessu hefur ákærða enn verið sakfelld fyrir umferðarlagabrot, þ. á m. fíkniefnaakstur. Ber að ákvarða refsingu ákærðu m.a. með hliðsjón af lýstum sakaferli, en einnig ákvæðum 60. gr. sbr. sbr. 78. gr. hegningarlaganna. Eftir atvikum þykir rétt að láta skilorðsdóminn frá 28. júní sl. haldast, en dæma ákærða sér í lagi til refsingar í þessu máli. Að þessu virtu og í ljósi hegningaraukaáhrifa þykir refsing ákærðu hæfilega ákveðin 30 daga fangelsi, sem ekki eru efni til að skilorðsbinda.

Með vísan til 101. og 102. gr. umferðarlaga ber að svipta ákærðu ökurétti. Hún hefur endurtekið gerst sek um fíkniefnaakstur og verður því hin ævilanga ökuréttarsvipting áréttuð og þá frá birtingu dóms þessa að telja.

Að kröfu ákæruvalds og með vísan til 1. mgr. 235. gr. laga nr. 88/2008 um meðferð sakamála ber að dæma ákærðu til að greiða allan sakarkostnað, en samkvæmt yfirliti lögreglustjóra nemur kostnaður hans samtals 142.838 krónur. Að auki skal ákærða greiða þóknun skipaðs verjanda síns, 260.400 krónur, að meðtöldum virðisaukaskatti.

Með málið fór af hálfu ákæruvalds H-kk-nf J-kk-nf aðstoðarsaksóknari.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, F-kvk-nf A-kvk-nf J-kvk-nf, sæti fangelsi í 30 daga.

Ákærða er sviptur ökurétti ævilangt frá birtingu dómsins að telja.

Ákærði greiði 402.238 krónur í sakarkostnað, þ.m.t. þóknun skipaðs verjanda síns, S-kk-ef Þ-kk-ef E-kk-ef lögmanns, 260.400 krónur, að meðtöldum virðisaukaskatti.